### Beslutning

Udvalget besluttede løsningsforslag 1, med bemærkning om at det forsøges at stenbelægning kan fastholdes, samt at billede 1 og 4 i forslag 2 indarbejdes.

Afbud: Ivan Bach

### Sagsfremstilling

## Resume og sagens baggrund

På Teknik- og Miljøudvalgets møde den 6. november 2023 fremlagde administrationen et forslag til en trafiksikkerhedsløsning til [adresse] i Gørlev. I den forbindelse besluttede udvalget, at der skulle afholdes et dialogmøde med borgerne i Gørlev inden den endelige beslutning om trafiksikkerhedsløsningen. Den 23. april 2024 blev der afholdt et dialogmøde med borgere og erhvervsliv i [adresse], hvor det fremlagte løsningsforlag mødte en del modstand. På den baggrund har udvalget ønsket at få fremlagt nye løsningsforslag, der så vidt muligt inddrager ønskerne fra borgere og erhvervsliv.

## Indstillinger

Chefen for Vej, Ejendom og Affald indstiller, at udvalget træffer beslutning om, hvilken løsningsmodel der skal arbejdes videre med i forhold til at forbedre trafiksikkerheden på [adresse] i Gørlev.

## Behandling

Teknik- og Miljøudvalget.

## Sagsfremstilling

På Kommunalbestyrelsens møde den 27. april 2022 blev der frigivet en anlægsbevilling på i alt 8,3 mio. kr. til trafiksikkerhedsindsatser i 2022. På Teknik- og Miljøudvalgets møde den 2. juni 2022 blev det besluttet at anvende 3 mio. kr. af denne anlægsbevilling til tre projekter, inklusive projekt nr. 157 omhandlende [adresse] i Gørlev.

Et stykke af [adresse] i Gørlev er udpeget som en såkaldt "grå strækning", da der sker forholdsvist mange uheld på strækningen. En stor del af uheldene involverer primært bløde trafikanter og parkerede biler. En trafiksikkerhedsløsning skal derfor medvirke til at begrænse antallet af denne type uheld.

På Teknik- og Miljøudvalgets møde den 6. november 2023 fremlagde administrationen sit bud på en løsning, og i den forbindelse besluttede udvalget, at der skulle afholdes et dialogmøde med borgere og erhvervsliv i Gørlev inden den endelige beslutning om trafiksikkerhedsløsningen på [adresse].

Den 23. april 2024 blev der afholdt dialogmøde med borgere og erhvervsliv i [adresse]. På dette møde fremlagde henholdsvis administrationen og projektets eksterne rådgiver det administrative løsningsforslag (se Bilag 3 og 4), som indeholdt følgende tiltag:

* Hastighedsnedsættelse til 40 km/t
* Fuldt optrukket midterlinje på hele strækningen
* Fire vejbump
* To hævede flader
* Cykelbane langs hele strækningen med varierende bredder
* Torontoanlæg ved fodgængerfeltet ved T-krydset [adresse]/Kirkevangen
* Torontoanlæg ved fodgængerfeltet ved [adresse]
* Standsning og parkering forbudt langs hele strækningen
* Flytning af en handicapparkeringsplads ved lægehuset 20 meter mod nord
* Genmarkering af fodgængerfelter og hajtænder
* Afmærkning af buslommer
* Forbindelse af Gørlev Skole og [adresse] med en cykelbane
* Rettelse af spærrefladeafmærkning ved rundkørslen, som er i strid med vejreglerne.

Ved at implementere de ovennævnte tiltag vil hele strækningen fra rundkørslen til [adresse] være forbundet med en cykelbane. Dette vil forbedre trygheden og sikkerheden for bløde trafikanter og begrænse antallet af uheld mellem parkerede køretøjer og bløde trafikanter.

Det fremlagte løsningsforslag mødte imidlertid en del modstand på dialogmødet. Blandt andet blev der givet udtryk for, at det fortsat skal være muligt at parkere på [adresse]. Derfor ønskede udvalget, at administrationen fremlægger nye løsningsforslag, der så vidt muligt indarbejder ønskerne fra borgere og erhvervsliv.

På den baggrund er der udarbejdet følgende to alternative løsningsforslag:

Løsningsforslag 1: De aktuelle forhold fastholdes med følgende tilpasninger (se Bilag 1)

* Hastigheden nedsættes til 40 km/t.
* Den eksisterende afmærkning genopfriskes, og der ryddes samtidig op i tavlerne langs hele strækningen.
* Belægningssten i krydset [adresse] fjernes og erstattes med asfalt.
* Parkering tillades langs [adresse] som i dag.
* Nye torontoanlæg etableres ved [adresse] og ved [adresse].
* Fodgængerfeltet ved [adresse] og Kirkevangen øges til fire meter i bredden.

Ulemper:

* Fortsat sortplet/grå strækning, da parkering fortsat er tilladt
* Risiko for konflikt mellem cyklister og parkerede biler
* Fortsat utryg strækning for krydsende fodgængere
* Manglende hastighedsdæmpende foranstaltninger (udover skiltning).

Fordele:

* Løsningen kan etableres for et relativt begrænset beløb.

Anlægsoverslag for løsningsforslag 1: 850.000 kr.

Løsningsforslag 2: Fuldt optrukket midterlinje, krydsningsheller og parkering (se Bilag 2)

* Hastigheden nedsættes til 40 km/t.
* Parkering tillades langs [adresse] i udvalgte områder og markeres med afmærkning.
* Dobbelt spærrelinje punkteres forbi parkeringspladserne.
* Cykler færdes på kørebanen.
* Belægningssten i krydset [adresse] fjernes og erstattes med asfalt.
* Fortovet ved fodgængerfeltet ved [adresse]Kirkevangen udvides for at etablere en "grøn lomme".
* Flere krydsningsheller med beplantning etableres langs [adresse] og vil virke som hastighedsdæmpende foranstaltninger.

Ulemper:

* Fortsat sortplet/grå strækning, da parkering fortsat er tilladt
* Risiko for konflikt mellem cyklister og parkerede biler.

Fordele:

* Løsningen vil indeholde flere elementer, der vil give opmærksomhed på at holde hastigheden nede.
* Løsningen vil bidrage med en forskønnelse af [adresse], da løsningen omfatter beplantning.

Anlægsoverslag for løsningsforslag 2: 1,7 mio. kr.

## Økonomiske konsekvenser

Der er afsat en anlægsbevilling på 3 mio. kr. til tre projekter, inklusive projekt nr. 157 omhandlende [adresse] i Gørlev. Begge løsningsforslag kan holdes inden for denne bevilling.